ระบบการควบคุมและการตรวจสอบภายใน

การควบคุมภายใน 

ธนาคารมีคณะกรรมการตรวจสอบ ซึ่งมีการประชุมเป็นประจำ อย่างน้อยเดือนละ 2 ครั้ง
เพื่อทำการพิจารณาทบทวนประสิทธิผลของการควบคุมภายในของธนาคาร การบริหาร
การดำเนินงาน การรายงานทางการเงิน การบริหารความเสี่ยง
และทบทวนงานที่ฝ่ายตรวจสอบภายใน และผู้สอบบัญชีปฏิบัติ
โดยสามารถสรุประบบการควบคุมภายในของธนาคารได้ดังนี้

1. ธนาคารมีโครงสร้างการจัดการองค์กรและสภาพแวดล้อมที่เอื้อให้สามารถปฏิบัติตามระบบการ
ควบคุมภายในที่ได้กำหนดไว้รวมทั้งมีนโยบาย ระเบียบ คู่มือปฏิบัติงาน เป็นลายลักษณ์อักษร
โดยธนาคารได้ดำเนินการปรับปรุงจัดทำระเบียบงานในธุรกรรมด้านต่างๆ
ของธนาคารให้ทันสมัยอยู่เสมอ

2. ธนาคารให้ความสำคัญกับการบริหารความเสี่ยงทั้งจากปัจจัยภายในและภายนอก
โดยธนาคารได้จัดตั้งฝ่ายบริหารความเสี่ยง ทำหน้าที่รับผิดชอบ
ในการประมวลและวิเคราะห์ความเสี่ยงในการทำธุรกิจของธนาคาร
พัฒนาระบบและเครื่องมือในการวัดความเสี่ยงและบริหารความเสี่ยง
พร้อมทั้งธนาคารได้แต่งตั้งคณะกรรมการบริหารความเสี่ยง (Risk Management Committee)
เพื่อทำหน้าที่กำหนดหลักเกณฑ์และแผนการบริหารดำเนินงานความเสี่ยง ซึ่งจากแนวนโยบายดังกล่าว
จะทำให้ทราบถึงระดับความเสี่ยงทั้งหมดของธนาคาร
นอกจากนี้ฝ่ายตรวจสอบภายในจะทำหน้าที่ในการสอบทานการบริหารความเสี่ยง

3. ในการควบคุมการปฏิบัติงานของฝ่ายจัดการ ธนาคารมีการกำหนดขอบเขตอำนาจหน้าที่
และอำนาจอนุมัติวงเงินของผู้บริหารแต่ละระดับเป็นลายลักษณ์อักษรอย่างชัดเจน
และมีการแบ่งแยกหน้าที่เพื่อการตรวจสอบซึ่งกันและกัน

4. ธนาคารมีการดูแลติดตามให้การดำเนินงานเป็นไปตามกฎหมาย
และกฎระเบียบของหน่วยงานต่างๆ ที่เกี่ยวข้อง

5. ธนาคารมีการพัฒนาระบบสารสนเทศและระบบข้อมูลอย่างต่อเนื่อง
เพื่อให้สามารถเรียกใช้ข้อมูลสำคัญๆได้อย่างเพียงพอและทันต่อเหตุการณ์

6. ธนาคารมีการใช้นโยบายทางการบัญชีตามมาตรฐานการบัญชีที่เหมาะสมกับธุรกิจของธนาคาร

7. นอกจากนี้ ธนาคารยังมีคณะกรรมการตรวจสอบ ซึ่งประกอบด้วยกรรมการอิสระทั้งคณะ
ทำหน้าที่หลักในการดูแลให้ธนาคารจัดให้มีระบบการควบคุมภายในที่เหมาะสม และมีประสิทธิภาพ
สอบทานรายงานทางการเงิน การบริหารความเสี่ยง
และรายงานการตรวจสอบของฝ่ายตรวจสอบภายใน
โดยรายงานการตรวจสอบจะผ่านการพิจารณาจากคณะกรรมการตรวจสอบ
ก่อนส่งให้ฝ่ายจัดการดำเนินการ และมีการสรุปรายงานการตรวจสอบให้กรรมการทุกท่านทราบ

รายงานคณะกรรมการตรวจสอบ

ในรอบปีบัญชี 2545 ที่ผ่านมา คณะกรรมการตรวจสอบได้มีการประชุมเป็นประจำอย่างน้อยเดือนละ
2 ครั้ง รวมทั้งกรณีพิเศษอื่นๆ รวมมีการประชุมทั้งสิ้น จำนวน 26 ครั้ง วาระการประชุมต่างๆ
ครอบคลุมเนื้อหาโดยสรุปดังนี้

1.
พิจารณารายงานการตรวจสอบของฝ่ายตรวจสอบภายในทั้งงานตรวจสอบสาขาและฝ่ายงานต่างๆในสำนักงานใหญ่ของธนาคาร

2. การพิจารณาคัดเลือก เพื่อเสนอแต่งตั้งผู้สอบบัญชี และเสนอค่าตอบแทนผู้สอบบัญชีของธนาคาร

3. การสอบทานรายงานทางการเงิน

4. การตรวจสอบสินทรัพย์ด้อยคุณภาพที่ธนาคารได้รับการชดเชยจากกองทุนเพื่อการ
ฟื้นฟูและพัฒนาระบบสถาบันการเงิน

5. การพิจารณาแผนงานของฝ่ายตรวจสอบภายใน
และมีการทบทวนแนวทางการปฏิบัติงานของฝ่ายตรวจสอบภายในให้ทันสมัยและให้สอดคล้องตามแนวทางปฎิบัติที่ธนาคารแห่งประเทศไทยกำหนด

6. การพิจารณาทบทวนข้อสังเกตของผู้สอบบัญชี และผู้ตรวจการธนาคารพาณิชย์
ธนาคารแห่งประเทศไทย รายการที่มีนัยสำคัญเพื่อติดตามให้ฝ่ายจัดการดำเนินการแก้ไข
รวมทั้งได้ร่วมพิจารณาหารือและแลกเปลี่ยนข้อคิดเห็นกับฝ่ายจัดการ
ผู้ตรวจการธนาคารพาณิชย์ของธนาคารแห่งประเทศไทย และผู้สอบบัญชี ตามความเหมาะสม

จากการปฏิบัติหน้าที่ของคณะกรรมการตรวจสอบที่ผ่านมา
คณะกรรมการตรวจสอบมีความเห็นว่าระบบการควบคุมภายในของธนาคารมีความเหมาะสมกับการดำเนินธุรกิจของธนาคาร
รายงานการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบ
ก่อนนำเสนอต่อฝ่ายจัดการ เพื่อสั่งการให้มีการปรับปรุงแก้ไขตามความเหมาะสมต่อไป
นอกจากนี้ธนาคารมีฝ่ายกำกับธุรกรรมคอยติดตามการแก้ไขข้อบกพร่อง
ตามที่ฝ่ายตรวจสอบภายในเสนอ

  ดร.พิบูลย์ ลิมประภัทร

  ประธานคณะกรรมการตรวจสอบ

จริยธรรมธุรกิจ

ธนาคารได้กำหนดกฎระเบียบ ข้อบังคับ และข้อพึงปฏิบัติที่ดี ให้ผู้บริหารและพนักงานทุกคนถือปฏิบัติ
โดยเผยแพร่ผ่านระบบ Intranet ของธนาคาร
และปัจจุบันธนาคารอยู่ระหว่างดำเนินการจัดทำจรรยาบรรณของพนักงานขึ้นเผยแพร่
ซึ่งผู้บริหารและพนักงานของธนาคารทุกคนจะมีเอกสารคู่มือว่าด้วยข้อบังคับด้านจรรยาบรรณดังกล่าวนี้ใช้เป็นแนวทางในการปฏิบัติงาน
นอกจากนี้ธนาคารได้กำหนดให้มีการติดตามการปฏิบัติตามแนวทางดังกล่าวเป็นประจำ
รวมถึงได้กำหนดบทลงโทษทางวินัยสำหรับผู้ฝ่าฝืน หรือไม่ปฏิบัติตามไว้ด้วย

ความสัมพันธ์กับผู้ลงทุน

คณะกรรมการให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส และทั่วถึง
โดยเผยแพร่ข้อมูลข่าวสารต่าง ๆ
เพื่อให้ผู้ลงทุนและผู้ที่เกี่ยวข้องได้รับทราบโดยผ่านช่องทางและสื่อการเผยแพร่ข้อมูลต่าง ๆ
ของตลาดหลักทรัพย์แห่งประเทศไทย ตลอดจนสื่ออื่น ๆ ตามความจำเป็นและเหมาะสม นอกจากนี้
ธนาคารได้จัดให้มีส่วนงานต่าง ๆ เพื่อให้บริการข้อมูลและข่าวสารกิจกรรมต่าง ๆ
ของธนาคารกับหน่วยงานทางการที่กำกับดูแล ผู้ลงทุน ผู้ถือหุ้น นักวิเคราะห์ และประชาชนทั่วไป
ดังนี้

-   ธนาคารจัดให้มีส่วนทะเบียนหุ้น
    เพื่อเป็นตัวแทนในการสื่อสารกับผู้ลงทุนและหน่วยงานที่กำกับดูแล ได้แก่
    สำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย
    ตลอดจนมีหน้าที่เปิดเผยข้อมูลทางการเงินและสารสนเทศที่สำคัญของธนาคาร เช่น
    โครงสร้างการจัดการ โครงสร้างการถือหุ้น รายการเกี่ยวโยงต่าง ๆ
    ต่อผู้ถือหุ้นและผู้ลงทุนทั่วไปอย่างถูกต้อง ทันเวลา โปร่งใส
    และเป็นไปตามประกาศและข้อกำหนดต่าง ๆ ที่เกี่ยวข้อง

-   ธนาคารจัดให้มีสำนักประชาสัมพันธ์
    เพื่อเป็นสื่อกลางในการสื่อสารและเผยแพร่บริการของธนาคารกับประชาชนทั่วไป

-   การรับเรื่องร้องเรียนของลูกค้า

ธนาคารได้กำหนดให้ฝ่ายบริการธนาคารอิเล็กทรอนิกส์เป็นศูนย์กลางรับเรื่องร้องเรียนของลูกค้าทั้งหมดจากทุกช่องทางเพื่อนำมาจัดทำเป็นระบบฐานข้อมูลและจัดหมวดหมู่ตามประเภทคำร้องเรียน
ก่อนจัดส่งเรื่องร้องเรียนดังกล่าวไปยังฝ่ายกำกับธุรกรรม (Compliance) ฝ่ายตรวจสอบภายใน
และหน่วยงานอื่นที่เกี่ยวข้อง เพื่อประสานงานและร่วมกันหาวิธีดำเนินการแก้ไขข้อร้องเรียน
โดยลูกค้าสามารถร้องเรียนผ่านทางระบบ BANKTHAI Care Center
ฝ่ายบริการธนาคารอิเล็กทรอนิกส์ ธนาคาร ไทยธนาคาร จำกัด (มหาชน) ทุกวันทำการ เวลา
8.30-17.00 น. หมายเลขโทรศัพท์ 0-2626-7777 หมายเลขโทรสาร 0-2626-7770
หรือร้องเรียนผ่าน www.Bankthai.co.th